SUPER จ่ายไฟโซลาร์ฟาร์มราชการ-สหกรณ์เพิ่ม 3 โครงการ กำลังผลิตรวม 14 MW
SUPER จ่ายไฟโซลาร์ฟาร์มราชการ-สหกรณ์เพิ่ม 3 โครงการ กำลังผลิตรวม 14 MW
27 ธ.ค. 2561

บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER เปิดเผยว่า เมื่อวานนี้ (26 ธ.ค.)  บริษัทย่อยของ SUPER ในฐานะที่เป็น”ผู้สนับสนุนโครงการ” ในการดำเนินการผลิตไฟฟ้าจากพลังงานแสงอาทิตย์แบบติดตั้งบนพื้นดิน สำหรับหน่วยงานราชการและสหกรณ์ภาคการเกษตร ระยะที่ 2 ในโครงการสหกรณ์การเกษตรโนนสัง จำกัด  ได้จ่ายไฟฟ้าเข้าระบบเชิงพาณิชย์ (COD) จำนวน 1 โครงการ กำลังการผลิต 4 เมกะวัตต์ (MW)
นอกจากนี้ในวันนี้ (27 ธ.ค.) บริษัทย่อยในฐานะที่เป็นผู้สนับสนุนโครงการ ยังได้เริ่ม COD อีก 2 โครงการ ขององค์การสงเคราะห์ทหารผ่านศึก กำลังผลิตรวม 10 เมกะวัตต์
ทั้งนี้ ส่งผลให้โครงการโรงไฟฟ้าพลังงานแสงอาทิตย์ของบริษัทย่อยของ SUPER ทุกโครงการ ได้เริ่ม COD ให้กับการไฟฟ้าส่วนภูมิภาคและ/หรือการไฟฟ้าฝ่ายผลิตแห่งประเทศไทย (กฟผ.) แล้ว เป็นจำนวนรวมทั้งสิ้น 130 โครงการ กำลังการผลิตรวม 768.60 เมกะวัตต์ โดยยังคงเหลือโครงการในมือที่ยังไม่ได้ COD จำนวน 4 โครงการ รวมกำลังการผลิต 21.4 เมกะวัตต์